
          ЧАСТ ПЕТА




           ДРУГИ КАЛАМБУРИº


      [ º Каламбур (на руски каламбура) и нонсенс са, общо взето, синоними, но тук сме отделили предимно по-дребните хумористични стихчета, без лимриците, които бяха преди това. Между другото, тази френска дума — calembour — се оказва писана (поне според автора) ... с турско моливче, или калем, което ни навява на мисълта, че ориенталското "писало" и за Запада звучи някак-си по-пикантно. ]


           Съдържание на раздела — няма


           * * *

	 
	Оправия лесна знам
 за да виждаш ти човече:
 бягай да си купиш лам-
 пичка да ти свети вечер.
	 



           * * *

	 
	Всичко има при нас сър,
 докато парите свършите,
 даже за носа Ви кър-
 пичка да си го забършите!
	 



           * * *

	 
	Всички можеме така
 от лекарства да спестиме:
 да си купим днеска ка-
 пичка да ни топли зиме.
	 



           * * *

	 
	Фина мацка, красота,
 но е тъй миниатюрна,
 че и викат всички та-
 пичка, ала е културна.
	 



           * * *

	 
	Туй, пазара, е море:
 лук, марули и домати,
 даже свежи връзки ре-
 пички — екстра за салати!
	 



           * * *

	 
	Тук който търси захар, сол,
 храна, напитки, продоволствие,
 ще го обслужим ний без кол-
 ебание и с удоволствие.
	 



           (или)

	 
	При нас човек да влезе гол,
 да ни подскаже свойто мнение,
 ще го нагиздим ний без кол-
 ебание, без възражение.
	 



           * * *

	 
	Сняг когато завали,
 ил' виелица задуха,
 пийте само чай от ли-
 пичка, и да не Ви пука!
	 



           (или)

	 
	В градовете, сред коли,
 задушени от бензина,
 ни спасява чай от ли-
 пичка, мента, маточина.
	 



           * * *

	 
	В тоз' приятен летен кур-
 орт там край морето
 ще цъфтиш ти кат' божур,
 дор свършиш парèто.
	 



           Като пример

	 
	Фразата: "Ах, тази кура-
 бийка е чудесна!"
 пример е за каламбура,
 простичка и лесна.
	 



           * * *

	 
	Ой гиди, мое гърларе,
 `умреш щеш за Сунгурларе,
 що пият млади и старе,
 стига да найдат те пàре!
	 



           Случка в ресторанта

	 
	Веднъж в ресторанта от мойто кюфте
 извадих ... опашка на малко мишле.
 Ядосан извиках тогава: "Гарсон!
 Това тук какво е? Последен фасон?"
 "О, Боже!", отвърна момчето със смях,
 "Ще искат и други, а няма за тях!"
	 




      2000, до тук

           * * *

	 
	Живял веднъж мъжага Ставри,
 кой взел и закачил си лаври,
    но не на таз' глава,
    където му'й носа,
 ами на таз' дет' с мацките се гаври.

 2005 ?
	 



           Чичопей

	 
	Чичопейо, чичопей! —
 Ала "чичото" не пей!
 Туй що пее чичопея
 ей сега ще Ви изпея.

 Той си цвърка ей така:
 "цицата", пак, "цицата"*.
 Тъй че тази малка птичка,
 всъщност, пада си циничка!

 [ * Ако не вярвате, заслушайте се някой път. ]

 03.2006
	 



           Като молекула

	 
	В далечината вижда се самотна кула,
 коят' стърчи нагоре като ... молекула.
 'Ко питате: "Защо нагоре тя стърчи?" —
 Ами, надолу нямаше да ù личи.
	 



           За да крачим напето

	 
	Би трябвало да е ясно, че човек не може да крачи напето,
 ако преди това не е взел да си измие старателно ... дупèто;
 ала не е необходимо непременно да слизате в кладенèца
 винаги когато е нужно (след употреба) да си измиете ##зеца.
	 



           Ако бях червей

	 
	Ако бях червей сигурно много щях да искам да си имам своя собствена круша,
 която да обикалям и да хрупам, докато я накрая цялата издърмуша.
 А понеже до тогава тя щеше да е вече на земята, и кльопането да ми е дошло до гуша,
 то щях просто да се изнижа от нея, с единствената грижа да вимавам да не попадна на някого под ботуша.
	 



      02.2008

           * * *

	 
	Растението мож' да го презираш,
 обаче то си фотосинтезира;
 докат' животното — о, зла прокоба! —
 отива без храница бързо в гроба.

2012
	 



           В ешелона

	 
	Във един военен ешелон,
 то е ясно, правила военни важат.
 Ала знайте, и при туй с резон,
 че там всеки ... знай си еша, да ви кажа.

2013
	 



           Мрачна възможност

	 
	Яжте вий дечица витамини,
 да не вземе покрай вас да мине
 бързичко живота и замине,
 щото ще сте в гроба от години.

2014
	 





            — — — — — 


           АКРОСТИХОВЕ


           Съдържание на този раздел 

      Посветено на жените
      Поздравление
      Трескава нощ
      Лирично посвещение


       — — —


           Посветено на жените

	 
	Човекът нявга, във далечни времена,
Е бродил сам-самичък в райската страна.
След туй Всевишния приел насрещен план,
Такъв, че от реброто му, със свойта длан
И със божествено въображение
Той ненадминато създал творение.

Прехласнал се дори самият Бог — о, да,
Разбира се, такава хубава жена!
Адам погледнал я със снизхождение —
Звяр като звяр, но будела вълнение
Неясно тя. От този миг до днес дори
Изгарящ пламък във сърцата ни гори
Към тез капризни, нежни, палави жени.

 08.03. 1977 ?
	 





       — — —


           Поздравление

	 
	Вече изтича и тази година,
Ето че новата ни наближи.
Сняг превалява и наш'та родина
Еднообразно, докато кръжи,
Леко загръща той със пелерина
Ангелски бяла, от всички страни.

Клонките голи стърчат в небесата,
Облаци скитат надлъж и нашир,
Люто пощипва студът, по челата,
Едри снежинки топят се безспир.
Дреме природата, дреме земята,
А пък народът се готви за пир.

От памтивека тоз' празник се тачи,
Радват се всички, мъже и жени;
Ето защо пожелавам Ви, значи,
Хляб на софрата и много пари,

Челяд голяма, че вече я няма,
Екстра живот, още щастие кош,
Толкова обич — да има за двама —
А догодина — кола с луда мощ!

 Коледа 1996
	 




      ПП. За сведение на някои читателки: орехът е плод, на който човек може да се наслади само след като го чукне веднъж-дваж.


       — — —


           Трескава нощ*

      [ * Опит за обратен акростих, но, както и можеше да се очаква (защото, ако не беше така, такива щяха да се пишат), не е особено сполучлив. ]

	 
	Бавно се спуска топлата ноЩ,
 всичко в природата дремЕ,
 почвам да бродя с морен акъЛ
 разни пътеки потайнИ,

 и на съня си аз ставам роБ,
 щот' съм създание слабУ.
 Нещо, обаче, нè ми е гоТ
 и се пробуждам аз потеН
 и се оказва, че ме бодЕ
 туй дето ти го не рачиШ.

 Казвам му: кротко, мирувай таМ
 и не вири си рогатА!
 Може да си голям хубавеЦ,
 но с тебе само съклет Е.

 04.2001
	 





       — — —


           Лирично посвещение

	 
	Даката рибе треносено,
 маклонски сирки стонè,
 негата жиде пер линето,
 онтови ливи громè.
 Кралдата гмата, легратата,
 силанул вегел фисот:
 сванкаха, трапа неврадата,
 дранкатал, брал он батот.
 Траката атата, мон гелой,
 бивани малби превас.
 Арлета харката, бармалой —
 теби  бурконил пед рас!
 Сбордери, битла, лопендери,
 валона, пер барамон.
 Оргилин! Дол котривар бори —
 дантони, мрънчари, тлон.
Дистори, борди мрад енари!

 1994
	 




      ПП. Ако е вярно, че в началото било словото, то, при предложения език, остава само да се роди и народа, който да го говори.


            — — — — — 


           ПОСЛЕСЛОВ

      Е, някои, навярно, ще кажат, че предложеното до тук не е истинска поезия, а някаква гавра с нея. Но пък "истинската" поезия, изобщо казано, е нещо недостъпно за широката читателска аудитория, освен ако не става въпрос за някои top постижения. Това не е ново виждане и то, като че ли най-добре, е изразено лингвистично при немците, където поета е der Dichter, а коренната дума dicht значи: гъст, плътен, непроницаем, или преведено малко по-свободно — задръстен (да ме простят лиричните читатели)!
      Пък и в класическата поезия трябва да има три основни елемента: рима, ритъм, и смисъл. Само че римата доста често отсъствува (особено през ХХ-я век на глобални експерименти във всичко), смисъла често се губи (поради голямата натрупаност на думи с оглед тъкмо на прикриването му), а пък не е като да не можете да намерите и такава поезия, където отсъствува дори и ритъма (т.е. просто някои сентенции, красиво написани, се приемат за поезия). Така че всичко е относително, а и нашата, т.е. западна, дума поезия ще рече (етимологично) нещо, което изтича (тук от устата) — спомнете си поне за реката По, за "потамията" (и хипопотама), пък, ако щете, и за ... обикновеното заплюване. Но тогава то излиза че:

	 
	Както жлезите отделят секрети
 тъй стихове пишат някой поети.
	 



      То, май че всички поети така пишат, но повечето не си го признават. Леката поезия (light verse) се характеризира предимно с добра рима и ритъм, с оглед на лесно запомняне, а смисъла често е доста лек, но той присъствува (дори и когато реално отсъствува — в хубавите нонсенси, които и затова е трудно да се пишат — т.е., има някакъв смисъл, но той самия е нещо налудничаво, което няма смисъл). Основното изискване за писането ù е човек да има добро чувство за хумор, което, все пак, се счита за една от основните характеристики на интелекта. Е, и да познава езика, на който пише, разбира се.
      Нека дадем един пример за лека поезия, като вземем, да речем, думата "хляб". Понеже става дума за ядене можем да използуваме като рими: "хап", "лап", "трап", евентуално "есап"; но ако я членуваме, или вземем нейни производни, се появяват и други възможности. Нека измислим нещо дребно — едно тристишие, например, и понеже нашата демокрация стана синоним на гладория, то може да се "пръкне" нещо като:

	 
	В тоз' демократичен трап
 нямам веч' пари за хляб
 и потя се аз над всекидневния есап.
	 



      Но, може би, хората искат нещо по-весело, нещо ... секси, примерно. Ами, добре:

	 
	Знай, че ще си непотребен,
 ако твоя "жезъл" всемогъщ,
 се огъва като ... хлебен —
 туй не е добре за никой мъж.
	 



      Или нещо борческо, динамично:

	 
	Настане обед и тръгнеш хляба
 да пъхнеш в свойта зинала паст,
 но кой ти дава колкото тряб'а,
 щом е докопал сладката власт?
	 



      Но пък може и нещо нежно и лирично. Например:

	 
	Сред полето слаб ветрец се подвизава,
 клати класовете хлебни
 и успокоение навява;
 делничните, всекидневни
 мисли стихват и на заден план остават.
	 



      Или пък да се пробваме на някой акростих. Какво ще кажете да използуваме известната реверсивна фраза, т.е. такава, която се чете еднакво, както отпред-назад, така и обратно (на руски такива комбинации от думи се наричат перевёртыши, а западното, т.е. гръцко, название e palindrome — може би, някакво подчертано, ярко, влизане в "друма") и е свързана с хляба?      Тя би трябвало да е известна на някои читатели. Става дума за фразата "бял_хляб", за която можем да предложим следната картинка:

	 
	Благо чувство,
Яжте всички, значи!
Лапайте със кеф туй густо —
Хапки, кифли, питки и погачи;
Лакомете се изкусно!
Я, и козунаци —
Брей, че вкусно!
	 



      Е, май стига толкова с този хляб, защото човек, все пак, не бива да губи чувството си за мярка. A propos, по повод на това чувство, за което от 20-30 века е известно, че е нещо много важно, но въпреки това малцина са хората, които го притежават, да не говорим за цели страни и народи, които, практически винаги, го губят. Та, въпросът е: дали то, наистина, е необходимо, щом като хората избягват да го проявяват? Ако изхождаме от тезата, че неумолимата еволюция (или Бога, ако имате нужда от тази хипотеза) си налага това, което е необходимо, или както казва шопа: "Онò що си трèбе, онò си го сака" (където второто "онò" е нещо различно от първото), излиза, че щом хората не са умерени, то, значи, това и не е необходимо и древните са били в грешка в случая. Но пък, от друга страна, необходимите неща не винаги се налагат веднага, така както хората би трябвало да постъпват разумно, ама, като правило, не го правят (или поне не го правят докато не са изчерпали всички неразумни методи за постигане на целта). Така че: къде е моментът на разликата, или пък има някакъв друг определящ фактор за това кога това чувство (и обърнете внимание, че то е въпрос на усет и не може да се определи точно) е нещо хубаво, и кога не е?
      Едно правилно обяснение гласи следното: чувството за мярка е жизнено необходимо за човека във всекидневния му живот, но не и при изключителни, или велики и епохални, събития! Защото нищо велико, нито завоевания, нито научни открития, или спортни постижения, нито силни чувства (примерно, любов), не са постигани при ограничения в мярката. Но и в липсата на мярка човек трябва да знае някаква мярка, нали? Пък и автора е далеч от мисълта, че създава нещо велико, така че да приключим с хляба.
      Е, велико, или не, но всяко нещо все някога трябва да свърши, освен това се оказва още, че ...

	 
	Каламбурите покълват,
Рими връзват леко,
А и времето запълват
Йощ' от памтивека.
	 



      Но за читатели с някои познания по руски и английски, може да е интересно да видят и приложенията. Дори и да не са много на "ти" с тези езици, то може да им хареса поне мелодията на стиховете. Защото в поезията има още и мелодия, ако ритъма не вземе да я заглуши. Е, хайде още веднъж

	 
	Читателю, приятелю,
А, може би, мечтателю,
От тук нататък те оставям сам.
	 




      2001, София,   Христо  МИРСКИ


          К Р А Й

